Oula Uski

Oula Uski (s. 9. maaliskuuta 1992 Järvenpää) on suomalainen jääkiekkoilija, joka pelaa Mestis-joukkue Joensuun Kiekko-Pojissa. Hän toimii joukkueen varakapteenina. Uski on pelipaikaltaan keskushyökkääjä, mutta hän osaa pelata myös laidassa.
Ura.
Uski on Jokipoikien kasvatti. Hän oli kaudella 2006–2007 C-nuorten I-divisioonassa joukkueensa paras syöttäjä 12 syöttöpisteellään. Kaudeksi 2007–2008 Uski siirtyi Oulun Kärppien C-nuoriin, jossa hän voitti kauden päätteeksi Suomen-mestaruuden. Kaudeksi 2018–2019 Uski palasi Jokipoikiin ja siirtyi seuran B-nuoriin. Hän voitti joukkueen sisäisen pistepörssin tehoilla 12+25=37, joilla Uski voitti koko B-nuorten II-divisioonan syöttöpörssin sekä jakoi pistepörssin kolmannen sijan Karhu-Kissojen Juuso Perttilän kanssa. 
Huhtikuussa 2010 Uski teki Jokipoikien kanssa kaksivuotisen Mestis-sopimuksen. Hän pelasi kaudella 2010–2011 sarjassa yhden runkosarjaottelun, mutta suurimman osan kaudestaan Uski pelasi kuitenkin vielä Jokipoikien A-nuorissa. Hän oli A-nuorten I-divisioonan karsinnoissa joukkueensa paras pistemies ja syöttäjä tehoilla 2+10=12, kuten myös A-nuorten I-divisioonan runkosarjassa tehoilla 12+34=46, joilla Uski sijoittui pistepörssissä kolmanneksi. A-nuorten SM-karsinnoissa hän oli neljällä osumallaan Jokipoikien paras maalintekijä Lauri Hukkasen kanssa. Kaudella 2011–2012 Uski pelasi Mestiksessä kymmenen runkosarjaottelua tehopistein 1+1=2. Hän pelasi suurimman osan kaudestaan A-nuorissa. Uski voitti koko A-nuorten I-divisioonan pistepörssin sekä jakoi syöttöpörssin voiton joukkuetoverinsa Jesse Paukun kanssa. Hän voitti kauden päätteeksi sarjan mestaruuden ja Uski oli nostamassa Jokipoikia A-nuorten SM-liigaan. Hän pelasi kauden aikana myös neljä ottelua Jokereiden A-nuorissa, jonne Jokipojat vuokrasi hänet marraskuun maaottelutaukoon asti ulottuvalla sopimuksella lokakuussa 2011. Huhtikuussa 2012 Uski teki Jokipoikien kanssa vuoden mittaisen jatkosopimuksen.
Kausi 2012–2013 oli Uskille varsinainen tulokaskausi Mestiksessä ja hän teki 29 runkosarjaottelussa tehot 1+3=4 ja yhdeksässä playoff-ottelussa yhden syöttöpisteen. Uski pelasi osan kaudestaan vielä myös Jokipoikien A-nuorissa. Kauden 2013–2014 jälkeen Jokipojat jätti Mestis-paikkansa seuran talousvaikeuksien vuoksi. Uski siirtyi kaudeksi 2014–2015 jatkamaan Mestis-uraansa vuoden mittaisella sopimuksella TUTO Hockeyn riveihin. Kaudeksi 2015–2016 hän palasi taas vuoden mittaisella sopimuksella takaisin Mestikseen nostetun Jokipoikien joukkueeseen. Uskin kausi jäi loukkaantumisten vuoksi kuitenkin vain 29 runkosarja- ja kolmen playoff-ottelun mittaiseksi. Hän voitti kauden päätteeksi Mestis-pronssia. Kaudella 2016–2017 Uski oli tehoilla 8+18=26 Jokipoikien toiseksi paras syöttäjä ja hän jakoi sisäisen pistepörssin neljännen sijan Jesse Paukun kanssa. Kaudella 2017–2018 Uski nousi joukkueen varakapteeniksi. Hän oli tehoilla 17+22=39 Jokipoikien kolmanneksi paras maalintekijä ja neljänneksi paras pistemies. Uski voitti myös joukkueen sisäisen tehotilaston lukemalla +19.
Uski siirtyi kaudeksi 2018–2019 monikansallisen Erste Ligan unkarilaisjoukkue Dunaújvárosi Acélbikákiin. Hän oli tehoilla 12+28=40 joukkueen paras syöttäjä ja toiseksi paras pistemies maanmiehensä Artem Iossafovin jälkeen. Kaudeksi 2019–2020 Uski siirtyi vuoden mittaisella sopimuksella Puolan Polska Hokej Ligan GKS Katowiceen. Joulukuussa 2019 seura kuitenkin purki hänen sopimuksensa. Uski kärsi pienistä vammoista ja hän harjoitteli yli kuukauden Jokipoikien Mestis-joukkueen mukana, kunnes helmikuussa 2020 Uski siirtyi loppukaudeksi II-divisioonajoukkue Karjalan Koplaan. Hän voitti kauden päätteeksi Savo-Karjalan aluemestaruuden.
Kaudeksi 2020–2021 Uski palasi taas vuoden mittaisella sopimuksella Jokipojista Joensuun Kiekko-Pojat -nimeen palanneeseen joukkueeseen. Hänet nimettiin joukkueen varakapteeniksi.
Uski siirtyi kaudeksi 2021–2022 vuoden mittaisella sopimuksella Ranskan toiseksi korkeimmalle sarjatasolle FFHG Division 1:n Drakkars de Caeniin. Marraskuussa 2021 hän kuitenkin jätti seuran ja siirtyi loppukauden kattavalla sopimuksella Ruotsin kolmanneksi korkeimmalle sarjatasolle HockeyEttan-joukkue Visby/Roma HK:hon. Uski jakoi joukkueen sisäisen tehotilaston voiton Miro Lehtimäen kanssa lukemalla +18.
Kaudeksi 2022–2023 Uski siirtyi vuoden mittaisella sopimuksella Saksan kolmanneksi korkeimmalle sarjatasolle Oberliga-joukkue Füchse Duisburgiin. Hän oli joukkueen kolmanneksi paras pistemies tehoilla 28+41=69. Kaudeksi 2023–2024 Uski siirtyi vuoden mittaisella sopimuksella samassa sarjassa pelaavan Heilbronner Falkenin riveihin.
Uski palasi kaudeksi 2024–2025 1+1-vuotisella sopimuksella Joensuun Kiekko-Poikiin. Hänet nimettiin joukkueen varakapteeniksi.
Pelityyli.
Uskin aiemman seuran TUTO Hockeyn silloisen urheilutoimenjohtaja Elmo Aittolan mukaan Uski on todella isokokoinen pelaaja. Aittolan mukaan hän on erittäin hyvin puolustussuuntaan pelaava sentteri ja lisäksi Uskilla on kuitenkin hyvät eväät myös tuloksen tekemiseen. Aittola kertoi toukokuussa 2014 julkaisten siirtouutisen yhteydessä hänen kehityskohteikseen luistelun ja fysiikan.